太白楼席上追和先辈陈刚中
方豪 (Ming)
风流杨水部，苦欲同登太白楼。楼前一回首，四郊烟雾风飕飕。白也生爱此，死后神应留。鲁人往往闻啸咏，深宵水底号蛟虬。金尊绿酒满，玉镜清光流。起见仙人犹独酌，锦袍坐对高城秋。仙人从来小天地，生既能乐死何愁。区区力士辈，玩弄如沙鸥。浩然之气永不灭，真与元气空中浮。彼哉撼树真蜉蝣，只向仙人粗迹求。仙人闻之不满一大笑，飘然跨鹤归宣州。自言宣州亦旧游，避人议论莫若青山丘。